প্রাক্তন বিজেপি রাজ্য সভাপতি রাহুল সিংহের অস্বস্তি বাড়িয়ে দিয়েছিল একটি জল্পনা। সংবাদমাধ্যমে খবর হয়েছিল, রাহুল তাঁর সহযোগীদের নিয়ে তৃণমূল সাংসদ সুদীপ বন্দ্যোপাধ্যায়ের সঙ্গে গোপন বৈঠক করেছেন। ফোনেও দুই নেতার কথা হয়েছে বলে সংবাদমাধ্যমে দাবি করা হয়।
তৃণমূলে যোগ দেওয়ার ইচ্ছে প্রকাশ করেই সুদীপের সঙ্গে রাহুল যোগাযোগ করেছিলেন বলে সেই প্রতিবেদনে দাবি করা হয়।
রাহুল-সুদীপের এই বৈঠকের খবর ছড়িয়ে পড়তেই তোলপাড় শুরু হয় বিজেপির অন্দরে। জল্পনা শুরু হয়, তবে কি মুকুল রায় বিজেপিতে আসায় অখুশি রাহুল দলই ছেড়ে দিতে চাইছেন?
রাহুল অবশ্য সেই খবরকে গুজব বলে উড়িয়ে দিয়েছেন। সাংবাদিকদের তিনি জানিয়েছেন, ‘‘রাহুল সিংহের এমন অবস্থা হয়নি যে এই স্তরের নেতার সঙ্গে কথা বলতে হবে।’’
তবে কে এই ‘গুজব’ ছড়াল, দলের মধ্যেই কেউ নাকি বাইরের কেউ, সে প্রশ্নের উত্তর রাহুল পরিষ্কার করে দেননি। ‘‘সেটা তো তদন্ত করে দেখতে হবে। বিজেপিকে দুর্বল করতে তৃণমূলের কেউ এটা করছে কিনা, নাকি অন্য কেউ। আপনারা দেখুন তদন্ত করে,’’ সাংবাদিকদের বলেন তিনি।

এই বিষয়ে অন্যান্য খবর

মুকুলকে আর ছাড় নয়, জামিন অযোগ্য ধারায় এফআইআর
‘মুকুল এখন ‘নতুন বউ’!’ মুকুল-বধে মমতার ‘কালো ঘোড়া’ কী চ্যালেঞ্জ ছুঁড়লেন


এখানেই থেমে থাকছেন না তিনি। যে সংবাদমাধ্যমে এই খবর প্রকাশিত হয়েছিল, তাঁদের বিরুদ্ধে জোড়াসাঁকো থানায় অভিযোগ দায়ের করছেন রাহুল সিংহ। অভিযোগ করেছেন, তাঁর সম্মানহানি করতেই এরকম ‘ফেক নিউজ’ প্রকাশ করা হয়েছে।
যদিও সুদীপ বন্দ্যোপাধ্যায়ের তরফেও এমন কোনও বৈঠকের কথা স্বীকার করা হয়নি। তবু রাহুল সিংহের পুলিশে অভিযোগ দায়ের করার পদক্ষেপ অনেককেই অবাক করেছে। বিশেষত যেদিন দলের বড় সমাবেশ কলকাতায়, সেদিনই এমন অভিযোগ দায়ের করা নিয়েও আলোচনা শুরু হয়েছে দলে।